OzLabs/hebrew-wiki-articles huggingface dataset:
קרטרו (מדינה)

קרטרו (בספרדית: Querétaro; רשמית: המדינה החופשית והריבונית של קרטרו, בספרדית: Estado Libre y Soberano de Querétaro) היא אחת מ-31 המדינות המרכיבות את מקסיקו. קרטרו נמצאת במרכז מקסיקו, והיא גובלת בסן לואיס פוטוסי בצפון, גואנחואטו במערב, מיצ'ואקאן בדרום-מערב, מקסיקו בדרום-מזרח ואידלגו במזרח. בירתה והעיר הגדולה ביותר בה היא קרטרו.

==היסטוריה==
הספרדים התחילו להתיישב באזור מדינת קרטרו של ימינו בסביבות 1530 ובאותו זמן הוקמה סנטיאגו דה קרטרו. במהלך הזמן האזור הפך לחשוב מאוד מבחינה כלכלית ואסטרטגית, כשהוא מקשר בין האזורים שנתגלו בשלבים מאוחרים יותר במקסיקו בצפון ובמערב לבין מרכזה של מלכות המשנה של ספרד החדשה במקסיקו סיטי.

אמנם בקרטרו נפגשו כמה ממתכנני מלחמת העצמאות של מקסיקו והגו אותה, אך המלוכנים השתלטו על העיר והאזור בתחילת המלחמה, שהתחילה ב-1810, והייתה בין המעוזים האחרונים של המלוכנים שנכבשו לקראת סוף המלחמה ב-1821. עם קבלת חוקת מקסיקו ב-1824 הוקמה באזור מדינת קרטרו, כשהעיר קרטרו היא בירתה.

ב-1864 ניסתה צרפת להשתלט על מקסיקו דרך מינוי מקסימיליאן הראשון לקיסר מקסיקו. קרטרו הייתה אחת המדינות היחידות שנותרו נאמנות לקיסר החדש, אך מקסימיליאן לא הצליח להשתלט על מקסיקו והוצא להורג ב-1867.

==כלכלה==
כלכלת המדינה מרוכזת באזור העיר קרטרו ומתבססת על חקלאות, הכוללת בין היתר גידול חיטה, שעורה, אלפלפה, תירס ושיבולת-שועל, כרייה, הכוללת בין היתר כריית עופרת, כסף, אבץ, נחושת, כספית, אנטימון, שיש, קאוליניט ואבן חול, תעשייה, הכוללת בין היתר ייצור מכונות, כימיקלים ומוצרי מזון, ותיירות.

במדינה ממוקם מפעל גדול של "איריזר" לבניית אוטובוסים.

==קישורים חיצוניים==

* 
* 

קטגוריה:מקסיקו: מדינות
Aram Mp3

אראם סארגְסְיָאן ׁ(בארמנית: Արամ Սարգսյան; נולד ב-5 באפריל 1984), המוכר יותר בשם הבמה Aram Mp3, הוא זמר, משורר וקומיקאי ארמני. הוא ייצג את ארמניה באירוויזיון 2014 בקופנהגן, דנמרק עם השיר Not Alone.

==ביוגרפיה==
אראם סארגסיאן נולד בבירת ארמניה, ירוואן. הוא למד באוניברסיטת ירוואן המדינתית לרפואה, שם סיים את לימודיו בשנת 2006. בזמן לימודיו באוניברסיטה, הוא השתתף בתוכנית הבידור ק.ו.ן, לראשונה לצד אוניברסיטאות ארמניות שונות ומאוחר יותר בצוות הארמני Ararat במוסקבה.

==קריירה==
===2006-12: תחילת הקריירה===
אראם מופיע בחזרה הגנרלית הראשונה לפני חצי גמר אירוויזיון 2014 בשנת 2006, אראם הצטרף למספר קומיקאים אחרים, לא מוכרים בקרב הציבור, כדי ליצור 32 Atam (עברית: 32 שיניים), תוכנית סטנד-אפ. בשנותיו בראשונות ב-32 Atam הוא ביצע לעיתים קרובות קאברים הומוריסטים לשירים פופולרים תחת הכינוי "Aram Mp3", בהתייחסות לפורמט האודיו הידוע MP3. בשנת 2007, היה הזוכה של התוכנית 2 כוכבים אשר משודרת בערוץ הראשון הארמני.

במהלך תקופה זו, אראם החל להופיע במועדוני בלוז וג'אז, להקליט שירים ולצלם וידאו קליפים. הוא החל להנחות פורמטי טלוויזיה מפורסמים כמו X Factor, Armenian Idol, My Name Is..., Power Of 10 אשר הביאו לו יותר פרסום. בשנת 2010 אראם וחבריו יצרו תוכנית טלוויזיה סטנד-אפ קומית בשם Vitamin Club אשר משודרת על ידי ערוץ הטלוויזיה הארמני Shant TV בכל שבוע. הוא גם הנחה מספר תוכניות טלוויזיה בערוץ Armenia TV.

===2013-14: אירוויזיון 2014===
ב-31 בדצמבר 2013, Aram Mp3 נבחר על ידי הערוץ הארמני הראשון לייצג את ארמניה בתחרות האירוויזיון 2014 בדנמרק. ב-14 במרץ 2014 הוכרז שאראם ישיר את שירו "Not Alone" בקופנהגן. ארמניה השתתפה בחצי הגמר ב-6 במאי 2014 ועלתה אל הגמר שהתקיים ב-10 במאי 2014. בגמר התחרות סיים אראם במקום הרביעי.

==חייו האישיים==
אראם נישא לאנה מרגריאן באפריל 2008. בנם ארנו נולד ביוני 2011.

==דיסקוגרפיה==
===סינגלים===
{| class="wikitable"
|-
! סינגל !! שנה
|-
| "Shine" || 2013
|-
| "If I Tried" || 2013
|-
| "Just Go On" || 2013
|-
| "Not Alone" || 2014
|}

==קישורים חיצוניים==

* [https://www.facebook.com/AramMp3Official עמוד הפייסבוק של Aram Mp3]
* [https://twitter.com/Aram_Mp3 עמוד הטוויטר של Aram Mp3]

קטגוריה:אמנים הידועים בשם במה
קטגוריה:זמרים ארמנים
קטגוריה:משוררים ארמנים
קטגוריה:משתתפי אירוויזיון 2014
קטגוריה:נציגי ארמניה באירוויזיון
קטגוריה:ארמנים שנולדו ב-1984
מוחמד א-זוואהירי

מוחמד א-זוואהירי (בערבית: محمد الظواهري; מרץ 1953 – 13 בפברואר 2024) היה חבר בג'יהאד האסלאמי המצרי ומנהיג הג'יהאד הסלפי במצרים. הוא היה אחיו הצעיר של מנהיג אל-קאעידה איימן א-זוואהירי. נעצר במצרים ב-17 באוגוסט 2013, והועמד לדין על הקמת ארגון טרור ותכנון פיגועים נגד הממשלה.

==ביוגרפיה==
א-זוואהירי נולד בגיזה שבמצרים במרץ 1953. הוא למד בפקולטה להנדסה באוניברסיטת קהיר, ועבר לערב הסעודית לעבוד כמהנדס בחברת בנייה.

כבר בצעירותו אימץ את האסלאם הסוני הקיצוני. בשלהי שנות ה-70 היה חבר יחד עם אחיו איימן א-זוואהירי בג'יהאד האסלאמי המצרי. בשנת 1981 הועמד לדין שלא בפניו יחד עם עוד חברים בג'יהאד האסלאמי המצרי באחריות לרצח נשיא מצרים אנואר סאדאת, אך נמצא לא אשם. בהמשך הצטרף לארגון סעד אסלאמי ונסע לאינדונזיה ולבוסניה והרצגובינה לעזור בבניית מרפאות ובתי ספר. לאחר כמה שנים, כשהוא נשוי ואב לשישה ילדים, עבר להתגורר בתימן עם משפחתו. לאחר מכן עבר לגור עם אחיו בח'רטום שבסודאן שם החלו להתגבש פעילי המוג'אהדין. לאחר שנאלצו לעזוב את סודאן, עבר אחיו איימן לאפגניסטן, שם הצטרף בהמשך לאוסאמה בין לאדן, בעוד מוחמד חזר עם משפחתו לעבודתו כמהנדס בתימן.

ב-1999 נעצר על ידי הרשויות במצרים בחשד לקשירת קשר עם ח'אלד עבדול סאמי, שהיה ממנהיגי הג'יהאד האסלאמי המצרי, שהוגדר כארגון טרור. במשך כמה שנים לא היה ברור מה מצבו, ובני משפחתו חשבו שהוצא להורג. באוקטובר 2001 ביקשה ארצות הברית דגימת DNA מדמו, מכיוון שחשבה שמצאה את גופתו של אחיו, איימן, במערה באפגניסטן. בפברואר 2004 פרסם העיתון "א-שרק אל-אווסט" כי גילה שמוחמד בחיים ומוחזק בכלא המצרי. חודש לאחר מכן משרד הפנים המצרי אישר את הדיווח, ואישר לבני משפחתו לבקרו בכלא. ככל הנראה עבר מוחמד עינויים בידי המוח'אבראת המצרי במהלך חמש השנים שהועלם. במרץ 2011 הוא שוחרר מהכלא. היה ניסיון להעמידו לדין בבית משפט צבאי באשמת טרור, אך במרץ 2012 הוא זוכה.

בספטמבר 2012 הציע מוחמד בריאיון לטלוויזיה המצרית לתווך בין העולם המערבי לבין ארגוני הטרור האסלאמיים. הוא היה מעורב בארגון המחאה מול שגרירות ארצות הברית בקהיר בספטמבר 2012. כמו כן ארגן מחאה מול שגרירות צרפת, לאחר התערבותה הצבאית במאלי, וקבע כי צרפת נלחמת באסלאם. למעשה, מוחמד א-זוואהירי היה מנהיג הזרם הסלפי-ג'יהאדיסטי במצרים, ונחשב למנהיג של פעילי הטרור המזהים עצמם כסלפים ג'יאהדיסטים (א-סלפיה אל-ג'יהאדיה) בחצי האי סיני. באוגוסט 2013, לאחר הדחתו של נשיא מצרים מוחמד מורסי, נעצר מוחמד, ובאפריל 2014 הועמד לדין על הקמת ארגון טרור שמטרתו לפגוע בביטחון מצרים.

א-זוואהירי מת ב-13 בפברואר 2024.

==הערות שוליים==

קטגוריה:טרוריסטים מוסלמים
קטגוריה:טרוריסטים מצרים
קטגוריה:מצרים שנולדו ב-1953
קטגוריה:מצרים שנפטרו ב-2024
הסכמי ניימכן

עמוד השער של הסכם ניימכן
הסכמי ניימכן הם הסכמים שנחתמו ב-1678 ו-1679 בעיר ניימכן בין הרפובליקה של שבעת המחוזות המאוחדים לבין צרפת. הסכמים אלה סיימו את מלחמת הולנד.

==ההסכמים שנחתמו==
* 10 באוגוסט 1678 – הסכם שלום בין צרפת לרפובליקה ההולנדית.
* 19 בספטמבר 1678 – הסכם שלום בין צרפת לספרד.
* 26 בינואר 1679 – הסכם שלום בין צרפת לאימפריה הרומית הקדושה.
* 26 בינואר 1679 – הסכם שלום בין שוודיה לאימפריה הרומית הקדושה.
* 19 במרץ 1679 – הסכם בין שוודיה לדנמרק ונסיכות מונסטר.
* 2 באוקטובר 1679 – הסכם שלום בין שוודיה והרפובליקה ההולנדית.

==סעיפי ההסכמים העיקריים==
* צרפת העבירה את השליטה על העיר מאסטריכט לנסיך אורנז' ויליאם השלישי.
* צרפת העבירה ערי מבצר מהשטח שהיום נמצא בבלגיה לספרד. בהם הערים קורטרייק, שרלרואה, ובנש (Binche).
* ספרד העבירה לצרפת את השליטה בפראנש-קונטה את השליטה על רוזנות אנו (שטחים שנמצאים היום בצפון צרפת ובלגיה), בהם הערים קאסל, איפר וואלנסיין.
* ספרד העבירה את האי טרינידד וטובגו להולנד.
* החזקה של צרפת על האיים הקריביים סנט וינסנט והגרנדינים, דומיניקה וסנט לוסיה זכתה להכרה מצד בריטניה.
* לאופולד הראשון, קיסר האימפריה הרומית הקדושה, אישר את שליטת צרפת על הערים פרייבורג וקהל (Kehl), הנמצאות בצד המזרחי של נהר הריין.

==תוצאות ההסכמים==
ההסכמים שמו קץ לרוב המלחמות בצפון צרפת, והגבול שנקבע בהסכמי ניימכן מהווה את גבולה הצפוני של צרפת גם היום. למרות ניצחונה של צרפת ותוצאות ההסכמים, לא כל האזורים שהועברו לשליטת צרפת הסכימו לכך. כך למשל דוכס לורן לא הסכים לתנאי הכניעה שבהסכמים, בהם עבר חבל לורן לשליטתו של לואי הארבעה עשר, מלך צרפת, והמשיך למרוד במלך צרפת. כתוצאה מכך מלך צרפת לא הסיג את כוחותיו מהחבל עד לסיום המרידה. בחבל אלזס הסכמים אלו הביאו לקץ הדקאפול, שנתן חופש יחסי לערים הגדולות בחבל כאשר היו תחת שלטון האימפריה הרומית הקדושה.

בצפון אירופה, לואי הארבעה עשר חייב את דנמרק ואת ברנדנבורג להשיב את כל השטחים שכבשו בשוודיה לשוודיה, בעלי בריתם של הצרפתים.

==ראו גם==
* כיכר ויקטואר – כיכר המנציחה את ניצחונו של לואי הארבעה עשר במלחמת הולנד.

==קישורים חיצוניים==

[https://www.larousse.fr/encyclopedie/divers/traités_de_Nimègue/135328 הסכמי ניימכן], באתר 

ניימכן
ניימכן
ניימכן
ניימכן
קטגוריה:ניימכן
ניימכן
ניימכן
ניימכן
Not Alone

"Not Alone" הוא שיר של הזמר הארמני Aram Mp3. השיר נבחר לייצג את ארמניה באירוויזיון 2014 בדנמרק. הסינגל יצא לאור ב-14 במרץ 2014.

==רקע וקומפוזיציה==
ב-31 בדצמבר 2013 Aram Mp3 נבחר על ידי הערוץ הארמני הראשון לייצג את ארמניה באירוויזיון 2014. ב-21 בפברואר 2014 הוכרז ששירו של אראם כבר נבחר אך הבכורה של השיר תהיה בווידאו קליפ במרץ. בסך הכול רשות השידורים קיבלה 75 שירים ממלחינים מקומיים וזרים.

העבודה על הקלטת השיר החלה בפברואר 2014. ב-14 במרץ השיר והווידאו קליפ הושמעו לבכורה ב-AMPTV.

אראם אמר על השיר, "זה מסוג השירים שאולי הייתי ממליץ לשמוע עם עיניים סגורות. לא להתכונן לרקוד, אבל לפתוח את הנשמה, כי זה חודר אל תוך עמקי הנשמה"

השיר הולחן על ידי אראם עצמו וכותב השיר הוא חברו אריק פאפויאן. כשנשאל על מסר השיר, אמר אראם, "אף פעם אל תיכנע ותמיד הילחם עבור האהבה. נשיקה אחת יכולה לשנות הכל." "Not Alone" הוא שילוב של בלדה ודאבסטפ. השיר מתחיל בנגינת פסנתר ובאמצע השיר יש גם כינור. החלק של הדאבסטפ בשיר מתחיל לאחר חזרת המשפט "You're not alone..." (באנגלית: את/ה לא לבד) מספר פעמים. השיר מסתיים כפי שהתחיל, בלווי פסנתר.

==ביקורות==
"Not Alone" הולחן על ידי אראם עצמו
השיר התקבל היטב על ידי מוזיקאים ארמנים. Hayko, אשר ייצג את ארמניה באירוויזיון 2007 אמר שאהב את השיר וקרא לו "אנרגטי". באופן דומה, גור סוג'יאן מי שייצג את ארמניה בשנת 2013 אמר ש"אהב מאוד את השיר" כולל הלחן והמילים. 

באירופה, השיר קיבל ביקורות מעורבות עד חיוביות. ג'ס דנהאם מהעיתון אינדפנדנט אמרה על השיר, "בלדת דאבסטפ מעצימה". כתב הבידור קארל גרינווד מהעיתון הבריטי דיילי מירור נתן לשיר כוכב 1 מתוך 5 ואמר, "שיר זה הוא המקביל המוזיקלי לכדורי שינה הומאופתים - אין בזה שום דבר אך זה עדיין מספיק לדפוק אותך על כדורי שינה". עורך אתר Sofabet דניאל גולד הצהיר ש"השיר הוא לא מתפריט האירוויזיון", בגלל המבנה שלו. גולד קרא לשיר "מנגינה גדולה: נועז מבחינה מבנית, עכשווי וקולנועי בתחושה."

==וידאו קליפ==
סרטון המוזיקה לשיר בוים על ידי גריגור גספריאן וצולם במרץ בירוואן. ב-14 במרץ השיר וסרטון הווידאו הושמע לראשונה ב-AMPTV. אחרי 24 שעות מיציאת הקליפ לערוץ האירוויזיון ביוטיוב, קיבל יותר מ-200,000 צפיות. עד 17 במרץ, הקליפ הפך לנצפה ביותר מבין כל הסרטונים בערוץ שהועלו בשנת 2014. ב-22 במרץ עלה הקליפ למיליון צפיות.

==תחרות האירוויזיון==
בתחרות האירוויזיון השיר "Not Alone" פתח את חצי הגמר הראשון ב-6 במאי. השיר עלה מחצי הגמר אל הגמר. בגמר ב-10 במאי 2014 סיים השיר במקום הרביעי עם 174 נקודות.

הופעת השיר כללה את Aram Mp3 מופיע לבד על הבמה. אווירת הבמה במהלך ההופעה השתנתה מאורות חשוכים לאלמנטים מתפוצצים ופועמים המוקרנים על ידי מסכי LED תוך כדי השיר.

==קרדיטים==
* קולות - אראם סארגסיאן
* כתיבה - גאריק פאפויאן
* מלחין - אראם סארגסיאן
* עיבוד מוזיקלי - לילית נאוואסרדיאן
* במאי הקליפ - גריגור גספריאן

==ראו גם==
* ארמניה באירוויזיון
* אירוויזיון 2014

==קישורים חיצוניים==

קטגוריה:שירים באנגלית
קטגוריה:שירי אירוויזיון 2014
קטגוריה:שירי ארמניה באירוויזיון
קטגוריה:סינגלים בהוצאת יוניברסל מיוזיק גרופ
טטקס טטובו

מועדון כדורגל טטקס טטובו (מקדונית: FK Teteks) הוא מועדון כדורגל מקדוני, המשחק בעיר טטובו במקדוניה. המועדון נוסד לאחר הקמת הרפובליקה הפדרלית הסוציאליסטית של יוגוסלביה. המועדון משחק נכון לעונת 2018/2017 בליגה השנייה במקדוניה.

==היסטוריה==
המועדון נוסד בשנת 1953 ושיחק בליגה המקדונית הרפובליקאית שהייתה הליגה השלישית במערכת הליגות של יוגוסלביה. בשנים 1965, 1969, 1974 זכה באליפות הליגה המקדונית הרפובליקאית. בסוף עונת 1977/1978 עלה לליגה היוגוסלבית השנייה. המועדון שיחק 3 עונות בליגה השנייה ובסוף עונת 1980/1981 סיים את הליגה השנייה במקום הראשון ועלה לליגה היוגוסלבית הראשונה. אחרי עונה אחת בליגה הראשונה ירד לליגה היוגוסלבית השנייה. 

בעונת 1982/1983 שיחק בגביע היוגוסלבי. בסיבוב הראשון הפסיד לקבוצת סלובודה טוזלה. בסוף עונת 1983/1984 הגיע למקום 16 מתוך 18 קבוצות בליגה היוגוסלבית השנייה וירד לליגה המקדונית הרפובליקאית. בעונת 1984/1985 זכה באליפות הליגה המקדונית הרפובליקאית בפעם הרביעית וחזר לליגה היוגוסלבית השנייה. 

המועדון שיחק 3 עונות בליגה השנייה ובסוף עונת 1987/1988 ירד לליגה האינטר רפובליקאית היוגוסלבית שהוקמה בשנת 1988 והייתה הליגה השלישית בין הליגה היוגוסלבית השנייה והליגות הרפובליקאיות. ליגה זו פעלה במשך 3 עונות בלבד והמועדון שיחק בליגה זו ב 3 עונות פעילותה. בסוף עונת 1990/1991 עלה לליגה היוגוסלבית השנייה. המועדון שיחק עונה אחת בליגה היוגוסלבית השנייה שהייתה העונה האחרונה של ליגה זו.
 
בעונת 1992/1993 לאחר התפרקות יוגוסלביה המועדון עבר לשחק בליגת העל המקדונית. בסוף העונה ירד לליגה המקדונית השנייה. המועדון שיחק 16 עונות ברציפות בליגה המקדונית השנייה ובסוף עונת 2008/2009 סיים את הליגה במקום הראשון והעפיל לליגת העל המקדונית.

בעונת 2002/2003 הגיע לשמינית גמר הגביע המקדוני והפסיד לקבוצת וארדאר סקופיה. בעונת 2005/2006 הגיע לרבע גמר הגביע המקדוני והפסיד לקבוצת סילקס. בעונת 2006/2007 הפסיד בסיבוב הראשון של הגביע לקבוצת ברגלניקה שטיפ. בעונת 2007/2008 הגיע לשמינית גמר הגביע והפסיד לקבוצת וארדאר סקופיה. 

בעונת 2009/2010 זכה בפעם הראשונה בגביע המקדוני והעפיל בפעם הראשונה למפעלים האירופאים במסגרת הליגה האירופית בעונת 2010/2011. בסיבוב המוקדמות השני ניצח את קבוצת ונטספילס. בסיבוב המוקדמות השלישי הפסיד לקבוצת אלפסבורג משוודיה והודח מהטורניר.

בעונת 2010/2011 הגיע לגמר הגביע המקדוני. בעונת 2011/2012 הגיע לרבע גמר הגביע המקדוני. בעונת 2012/2013 זכה בגביע המקדוני פעם השנייה ובסוף העונה סיים את הליגה במקום הלפני אחרון וירד לליגה השנייה. בעקבות זכייתו בגביע בפעם השנייה העפיל לליגה האירופית בעונת 2013/2014. בסיבוב המוקדמות הראשון הפסיד לקבוצת פיוניק ירוואן והודח מהטורניר. בסוף העונה סיים את הליגה השנייה במקום השני והעפיל לליגת העל המקדונית.

==תארים==
*הגביע המקדוני (2):
** 2009/2010, 2012/2013

==שחקנים בולטים==
* בורן בדיני 
* נאסר בדיני 
* סרג'ן זהרייבסקי

==קישורים חיצוניים==

* 

קטגוריה:קבוצות כדורגל מקדוניות
קטגוריה:קבוצות כדורגל שהוקמו ב-1953
אורקי

אוּרֵקי (בגאורגית: ურეკი) היא עיירה במחוז גוריה שבמערב גאורגיה; העיירה נמצאת בנפת אוזורגתי שבדרום-מערב המחוז.

אורקי ממוקמת במישור קולכתי, לחוף הים השחור שממערבהּ, בין שפכי שני נהרות לים (סופסה מצפון וספה מדרום), בגובה ארבעה מטרים מעל פני הים.

לפי נתונים משנת 2014, אוכלוסיית אורקי מנתה 1166 נפש (94,9% גאורגים, 2,7% רוסים).

אורקי נמצאת במרחק 26 קילומטרים מבירת מחוז גוריה, אוזורגתי, שמדרום-מזרחהּ. העיירה מקושרת באמצעות הכביש הבין-מחוזי ס-2 (ს-2) לעיר פותי שבמרחק 22 קילומטרים מצפונהּ ולעיר בתומי שבמרחק 49 קילומטרים מדרומהּ. אורקי מקושרת לבתומי גם על ידי קו הרכבת סמטרדיה-בתומי; בעיירה ישנה תחנת רכבת בקו זה.

בשנים 1930-1929, כאשר אורקי עוד הייתה כפר, הוקמו סביבה מטעי לימונים ומנדרינות על שטח של 490 הקטאר.

==נופש==

אורקי מוכרת כעיירת נופש בזכות החול השחור של חוף הים שלה; צבע החול נקבע על ידי הריכוז הגבוה של המגנטיט בו - שניים עד שבעה אחוזים.

אורך חוף המגנטיט באורקי הוא כ-1,5 ק"מ ורוחבו 60–80 מטרים (המגנטיט נמצא גם מחוץ לחוף המוסדר - השטח הכולל, שבו המינרל מרוכז, משתרע לאורך כ-2,5 קילומטרים ורוחבו 500–600 מטרים).

לטענת המאמינים במגנטותרפיה, החול עם המגנטיט יוצר שדות מגנטיים בעלי סגולות רפואיות.

בעבור המתרחצים שאינם שוחים, חוף הים באורקי הוא מהבטיחותיים ביותר בין חופי הים השחור בגאורגיה מבחינת מפלס מי הים; באורקי אדם בוגר יכול להיכנס לים עד למרחק של 20–40 מטרים מבלי להתכסות במים.

באורקי פועלים מספר בתי מלון ואכסניות.

==קישורים חיצוניים==

קטגוריה:גאורגיה: יישובים
קטגוריה:גוריה
סינלואה

סינלואה (בספרדית: Sinaloa; רשמית: המדינה החופשית והריבונית של סינלואה, בספרדית: Estado Libre y Soberano de Sinaloa) היא אחת מ-31 המדינות המרכיבות את מקסיקו. סינלואה נמצאת בצפון-מערב מקסיקו והיא גובלת בסונורה בצפון, צ'יוואווה ודורנגו במזרח, נאיאריט בדרום ומפרץ קליפורניה במערב. בירתה והעיר הגדולה ביותר בה היא קוליאקאן.

==היסטוריה==
ב-1531 כוח ספרדי הביס את הילידים המקומיים באזור העיר קוליאקאן של ימינו.

עם קבלת עצמאות מקסיקו, ב-1824 הוקמה מדינת אוקסידנטה, שכללה את מדינות סונורה וסינלואה של ימינו. המדינה התחלקה לשתי מדינות אלו ב-1830.

==כלכלה==
כלכלתה של סינלואה מתבססת בעיקר על חקלאות, דייג, מסחר ותעשייה. החקלאות כוללת גידול עגבניות, שעועית, תירס, חיטה, דורה, תפוחי אדמה, קנה סוכר וסויה. סינלואה היא המדינה החשובה ביותר בחקלאות המקסיקנית, ובנוסף היא מחזיקה בצי הדיג השני בגודלו במקסיקו.

==קישורים חיצוניים==

* 
* 

קטגוריה:מקסיקו: מדינות
ראול גרסיה

ראול גרסיה אסקודרו (בספרדית: Raúl García Escudero; נולד ב-11 ביולי 1986 פמפלונה, נווארה, ספרד) הוא כדורגלן ספרדי המשחק בעמדת הקשר ההתקפי באתלטיק בילבאו.

==קריירת קבוצות ==
=== אוסאסונה ===
גרסיה נולד בפמפלונה שבקהילה האוטונומית נווארה, ספרד. בגיל צעיר החל לשחק כדורגל, בקבוצה מעירו, אוסאסונה. הופעת הבכורה של גרסיה בקבוצה הראשונה של אוסאסונה הייתה ב-24 באוקטובר 2004, בהפסד חוץ 0–3 נגד ברצלונה. המאמן תחתיו שיחק גרסיה בתקופה זו היה חאבייר אגירה המקסיקני.

שער הבכורה של גרסיה במדי אוסאסונה נכבש ב-26 באוקטובר 2005, בניצחון הביתי 2–3 של אוסאסונה על אתלטיק בילבאו.

===אתלטיקו מדריד===
ביולי 2007, לאחר שסייע לאוסאסונה להעפיל לחצי גמר גביע אופ"א, עזב את אוסאסונה וחתם באתלטיקו מדריד ל-5 עונות תמורת 13 מיליון אירו, כאשר את ההעברה של גרסיה לאתלטיקו הוביל מאמן אתלטיקו ומאמנו של גרסיה לשעבר, חאבייר אגירה.

ב-2010 זכה גרסיה עם אתלטיקו מדריד בליגה האירופית, תואר האירופי הראשון של אתלטיקו מאז הזכייה בגביע אירופה למחזיקות גביע ב-1962, ותואר ראשון בקריירה של גרסיה, לאחר ניצחון 1–2 במשחק הגמר על פולהאם. גרסיה ואתלטיקו השלימו זכייה בתואר נוסף כשניצחו 0–2 בסופר קאפ האירופי 2010 את אינטר מילאנו אלופת אירופה ואיטליה ומחזיקת הגביע האיטלקי.

לאחר חידוש החוזה של גרסיה באתלטיקו מדריד, הושאל השחקן בתחילת עונת לקבוצת נעוריו, אוסאסונה. באותה עונה סייע לאוסאסונה לסיים את העונה במקום ה-7 בטבלה, והיה מלך שערי הקבוצה בליגה באותה עונה, עם 11 שערים ב-33 הופעות.

ב-9 באפריל 2014 הפך לשיאן ההופעות של אתלטיקו מדריד בליגת האלופות בניצחון הקבוצה 0–1 ברבע גמר ליגת האלופות על ברצלונה.

==קריירה בינלאומית==
בשנים 2004–2005 שיחק גרסיה במדי נבחרת ספרד עד גיל 19, כאשר לזכותו 7 הופעות ו-4 שערים במדי הנבחרת עד גיל 19.

בין השנים 2006 ל-2009 שיחק ראול גרסיה במדי נבחרת ספרד עד גיל 21, והופיע עם הנבחרת הצעירה של ספרד באליפות אירופה בכדורגל עד גיל 21, בשנת 2009. לזכות גרסיה 20 הופעות במדי הנבחרת הצעירה של ספרד, בהן כבש שער בודד.

לקראת מוקדמות יורו 2016 זומן לראשונה לנבחרת הבוגרת על ידי המאמן ויסנטה דל בוסקה, ערך את הופעתו הבכורה ב-4 בספטמבר 2014 במשחק ידידות נגד צרפת.

==תארים==
;אתלטיקו מדריד
* אליפות ספרד: 2013/2014
* גביע המלך הספרדי: 2012/2013
* הסופר קאפ הספרדי: 2014
* הליגה האירופית: 2009/2010
* הסופר קאפ האירופי (2): 2010, 2012
;אתלטיק בילבאו
* הסופר קאפ הספרדי: 2021

==קישורים חיצוניים==

* [https://web.archive.org/web/20140705155002/http://www.clubatleticodemadrid.com/jugadores/raul-garcia-escudero-2013-2014 פרופיל השחקן] באתר הרשמי של אתלטיקו מדריד
* [http://www.one.co.il/Player/Current//3,10,4880,34356/ראול_גרסיה פרופיל השחקן] באתר ONE
* [http://www.sport5.co.il/Player/2271/9783/ראול-גרסיה פרופיל השחקן] באתר ערוץ הספורט

==הערות שוליים==

קטגוריה:קשרי כדורגל ספרדים
קטגוריה:כדורגלנים ספרדים
קטגוריה:כדורגלני אוססונה
קטגוריה:כדורגלני אתלטיק בילבאו
קטגוריה:כדורגלני אתלטיקו מדריד
קטגוריה:כדורגלני נבחרת ספרד
קטגוריה:פמפלונה: כדורגלנים
קטגוריה:ספרדים שנולדו ב-1986
חדית' א-נאס

דף שער של השבועון
חדית' א-נאס (בערבית: حديث الناس, מילולית: "שיח ההמון") הוא שבועון ישראלי בשפה הערבית הרואה אור מאז 1999 בנצרת. בפינת סקירת העיתונות שלו בתוכניתו של רזי ברקאי "מה בוער" ציין אחמד טיבי שהשבועון הוא הביטאון המרכזי של העילית האינטלקטואלית של ערביי ישראל, בעיקר בצפון הארץ. עורכו הראשי הוא העיתונאי זכריא חסן.
לעיתון יש אתר אינטרנט [https://annas.app www.annas.app] שעלה לאוויר בסוף שנת 2020.

== קישורים חיצוניים ==
* [http://www.annas.app אתר העיתון] 

==הערות שוליים==

קטגוריה:עיתונים בערבית
קטגוריה:ישראל: שבועונים
קטגוריה:נצרת: תקשורת
קטגוריה:תקשורת ערבית בישראל
שער חליפין קבוע

שער חליפין קבוע הוא שער חליפין שנקבע על ידי הממשלה או גוף חוקי מוסמך אחר בעל הסמכות המוניטרית; זאת, בניגוד לשער חליפין נייד שמתנייד על פי כוחות השוק. את שער החליפין הקבוע אפשר להוריד, פעולה הנקראת "פיחות"; או להעלות, פעולה המכונה "ייסוף".

שער חליפין קבוע יכול להיקבע במדינה מסוימת או במספר מדינות במקביל, על פי הסכם כלכלי ביניהן. כאשר מונהג שער חליפין קבוע, נוהג הבנק המרכזי להתערב בשוק המטבעות כשהוא קונה או מוכר את המטבע שעליו קיים השער, כדי למנוע פער בין השער שאמור להיות על פי כוחות השוק לבין השער שנקבע. הסמכות המוניטרית תקבע את שער החליפין במונחים של משקל קבוע של זהב שנמצא ברשותה או סכום קבוע של יתרות מטבע או סל מטבעות.

בשיטת שער החליפין הקבוע הסמכות המוניטרית מנתבת את השער לכיוון הרצוי לה. אולם, הסמכות המוניטרית מאבדת בכך את שליטתה על כמות יתרות מטבע החוץ, וכמו כן הקנייה והמכירה של מטבע חוץ משנות את כמות הכסף במשק, דבר המאלץ את הבנק המרכזי לנקוט פעולות אחרות שיש להן השפעה על כמות הכסף, אחרת תהיה השפעה על הריבית במשק. בנוסף, התערבות הבנק המרכזי כוחה יפה במיתון תנודות קצרות טווח; כאשר מתרחשים במשק שינויים מהותיים, ההתערבות אינה יעילה.

==ראו גם==
* התערבות בשוק המט"ח בישראל

==קישורים חיצוניים==
* [http://www.maot.co.il/lex6/glossary/g_3999.asp שער חליפין קבוע] באתר "מעות"

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:מטבעות
קטגוריה:שוק ההון
מודל wireframe

שלושה מודלי wireframe פשוטים של [[קובייה, איקוסהדרון, וכדור]]
מודל wireframe מורכב של מבנה
מודל wireframe הוא סוג של ייצוג גרפי ממוחשב לגוף תלת־ממדי המשמש לצורך יצירת הדמיות בגרפיקה ממוחשבת תלת-ממדית. בטכניקה זו מוצגים רק המצולעים המרכיבים את האובייקט, אשר למעשה מורכבים מקווים המחברים נקודות וקטור שונות, בעוד שהאובייקט עצמו הוא שקוף כמעט לחלוטין. 

מכיוון שההדמיה של מודל wireframe בתוכנות מחשב היא מהירה ופשוטה יחסית לחישוב, לעיתים רבות נעשה שימוש במודלי wireframe פשוטים יחסית במקרים בהם יש צורך לבצע הדמיה בזמן אמת כאשר קצב רענון הפריימים גבוה יחסית - לדוגמה, במהלך שנות ה-80 ושנות ה-90 של המאה ה-20 נעשה שימוש נרחב במודלי wireframe במשחקי וידאו על מנת לשלב במשחקים אובייקטים תלת־ממדיים אשר נעים בזמן אמת.

== ראו גם ==
* גרפיקת תלת-ממד

==קישורים חיצוניים==

קטגוריה:גרפיקת תלת-ממד
קונסטנטין (סדרת טלוויזיה)

קונסטנטין היא סדרת על-טבעי מבית היוצר של רשת NBC המבוססת על האנטי-גיבור ג'ון קונסטנטין מהקומיקס ליגת הצדק האפל מבית DC קומיקס. הסדרה הופקה על ידי דניאל סרון ודייוויד ס. גויר שמשמשים גם כתסריטאים.

==שחקנים ודמויות==
=== תפקידים ראשיים ===
* מאט ראיין - ג'ון קונסטנטין
* אנג'ליקה סליאה - מרי "זד" מרטין
* צ'ארלס הלפורד - צ'אז צ'נדלר
*הארולד פרינו - מאני

=== תפקידים חוזרים ===
* לוסי גריפית'ס - ליב אברדין (בפיילוט)
* ג'ואי פיליפס - השד נרגל
* מיילס אנדרסון - ד"ר רוג'ר האנטון
* מייקל ג'יימס שו - מלך הוודו פאפא מידנייט
* אמט סקאנלן - ג'ים קוריגן / הספקטר
* מארק מרגוליס - גנב הנשמות פליקס פאוסט

==הפקה==
בינואר 2014, רשת NBC הודיעה באופן רשמי כי הזמינה פרק פיילוט לסדרה שתהיה מבוססת על סדרת הקומיקס על דמותו של ג'ון קונסטנטין.

ההפקה אישרה כי הדמות תהיה בריטית ובלונדינית, בהתאם לכתוב בקומיקס ולא כפי שנעשה בסרט קונסטנטין בכיכובו של קיאנו ריבס. זמן קצר לאחר מכן אושר כי ניל מרשל מביים את פרק הפיילוט. הסדרה מתוכננת להיות נאמנה יותר למקור, לעומת הסרט באותו השם.

בפברואר 2014 השחקן הבריטי מאט ראיין לוהק לתפקיד הראשי ובמאי 2014 רשת NBC הזמינה עונה בת 13 פרקים של הסדרה. הסדרה בוטלה לאחר עונה אחת. הסדרה מהווה חלק מיקום החץ.

==קישורים חיצוניים==
* 

קטגוריה:סדרות טלוויזיה אמריקאיות שעלו לשידור בשנות ה-2010
קטגוריה:סדרות מדע בדיוני אמריקאיות
קטגוריה:סדרות אימה אמריקאיות
קטגוריה:סדרות טלוויזיה שמבוססות על קומיקס
קטגוריה:NBC: סדרות טלוויזיה
קטגוריה:סדרות טלוויזיה של DC קומיקס
משה תנעמי

הרב משה תנעמי (נולד בשנת תרצ"ז, 1937) הוא רבה הספרדי של רכסים וראש מוסדות "אור חדש" ביישוב.

==ביוגרפיה==
נולד בעיירה מנאכ'ה שבתימן, בנם של הרב שלום ונעמי תנעמי. אביו שימש כרב המחוז של חראז, והיה גם מקובל. בשנת תש"ט עלה עם משפחתו לישראל והם התיישבו בשכונת התימנים הסמוכה לקריית בנימין שליד חיפה. למד בבית הספר המקומי ולאחר מכן בישיבת תפארת ישראל בחיפה, בראשות הרב דב מאיר רובמן, בישיבת חברון ובישיבת מרכז הרב בירושלים.

בתחילת שנות ה-60 נישא לשרה, ילידת תימן. לאחר נישואיו ייסד וניהל במשך עשרות שנים את קריית החינוך "אור חדש" ברכסים. כיום פועלים בנשיאותו סמינר לבנות הכולל פנימייה, תלמוד תורה לילדי משפחות של בעלי תשובה ומוסדות 'צוהר לטוהר' לילדים מיוחדים ברכסים. בעבר הייתה קיימת בקריית החינוך אור חדש ישיבה קטנה ומתיבתא, כיום במבנים אלו שוכנת "ישיבת רכסים", בראשות הרב אליהו ציון סופר.

בשנת תשכ"ה נבחר כרב הספרדי של היישוב רכסים בתמיכתו של הרב אליהו מישקובסקי.

הרב תנעמי הוא חבר בוועד ההקדשות הספרדי במקומות הקדושים. בשנת 2009 הותקף בדרום אמריקה בעת שגייס שם כספים.

בירך ברכת שהחיינו על החיסון נגד קורונה.

הרב תנעמי הוא אב לשלוש בנות. חתנו הבכור הרב חזקיהו והב, ראש הכוללים "אמרי יחיאל" בירושלים ובנתניה, וראש מוסדות קרן אור חדש בשרון.

==קישורים חיצוניים==
* 
* 

==הערות שוליים==

קטגוריה:ישראלים ילידי תימן
קטגוריה:רבנים תימנים ישראלים
קטגוריה:בוגרי ישיבת תפארת ישראל
קטגוריה:בוגרי ישיבת מרכז הרב
קטגוריה:רבני יישובים
קטגוריה:בוגרי ישיבת חברון כנסת ישראל
קטגוריה:עולים לאחר קום המדינה: 1948–1950
קטגוריה:רכסים: אישים
קטגוריה:ישראלים שנולדו ב-1937
השנה שהייתה

קטלוגים של תערוכות "השנה שהייתה"
"השנה שהייתה, התערוכה השנתית של מיטב הקריקטורה הישראלית" היא שמה של סדרת תערוכות קריקטורות ישראליות שהחלה בשנת 2003, כיוזמה של איגוד הקריקטוריסטים הישראלי ועיריית חולון. התערוכות מציגות תגובות של קריקטוריסטים של אירועים מרכזיים בישראל והן הוצגו לראשונה בגלריית קמפוס חנקין בחולון. משנת 2010, הפכה התצוגה לתערוכה דו-שנתית, המוצגת במוזיאון הישראלי לקריקטורה ולקומיקס בחולון.

==רשימת תערוכות==
*2004 גלריית קמפוס חנקין, חולון [קטלוג]
*2005 גלריית קמפוס חנקין, חולון [קטלוג]
*2006 גלריית קמפוס חנקין, חולון [קטלוג]
*2006 מוזיאון סן פרנסיסקו לקריקטורה, סן פרנסיסקו, ארצות הברית [קטלוג]
*2007 גלריית קמפוס חנקין, חולון [קטלוג]
*2008 גלריית קמפוס חנקין, חולון [קטלוג]
*2008 "קריקטורות בקונפליט", המוזיאון הישראלי לקריקטורה ולקומיקס (תערוכה בינלאומית בשיתוף "חוג ההורים - פורום המשפחות" [קטלוג]
*2009 גלריית קמפוס חנקין, חולון [קטלוג]
*2010 המוזיאון הישראלי לקריקטורה ולקומיקס, חולון [קטלוג]
*2012 המוזיאון הישראלי לקריקטורה ולקומיקס, חולון

קטגוריה:תערוכות אמנות בישראל
קטגוריה:חולון: תרבות
קטגוריה:קריקטורה בישראל
תלמוד ישראלי

תלמוד ישראלי, הדף היומי לילדים, הוא ארגון חינוכי שהוקם בשנת תשס"ו על ידי מאיר וצילית יעקבסון, במטרה לעודד את לימוד התלמוד לילדים בבתי הספר, במוקדים קהילתיים ובבית.
== היסטוריה ==
בשנת 2012 התמנה הסופר ואיש החינוך אבי רט לעורך הראשי של המיזם. בשנת 2014 מונה כיו"ר חבר הנאמנים רו"ח חיים פרייליכמן.

במרכז פעילות הארגון נמצאת מהדורה של התלמוד הבבלי לילדים, בעריכת מאיר יעקבסון ואבי רט, בשבעה כרכים, בהם קטעים נבחרים מתורגמים מארמית לעברית, מנוקדים, מפוסקים ומחולקים לפסקאות, לצד ביוגרפיות קצרות של חכמי התלמוד, סיפורי התלמוד, תמונות, סרגל היסטורי ועוד.

מיזם "תלמוד ישראלי" שואף להנגיש את התלמוד לעולמם של הילדים, לחבב עליהם את דף הגמרא, ולהרגילם ללימוד מסודר ושיטתי של הדף היומי. הארגון מעודד הקמת מוקדי לימוד משותף להורים וילדים והוא רואה בלימוד המשותף במסגרת המשפחתית והקהילתית כלי לחיזוק התא המשפחתי והקהילה והעצמת הקשר לתרבות ולמורשת ישראל.

בנוסף לתלמוד מפיץ הארגון ערכת העשרה שבועית ללימוד, והיא ניתנת להורדה בדף הפייסבוק שלו. הערכה כוללת מושגים וערכים יהודיים, ישראליים וציוניים, המשלימים את הלמידה בתלמוד הישראלי.

בחג השבועות ה'תשע"ד (2014), נערך מבצע לימוד ארצי של "תלמוד ישראלי" ובמסגרת תיקון ליל שבועות למדו הורים וילדים בכל רחבי הארץ, מתוך ערכת לימוד מיוחדת שהוכנה לחג.

משנת 2015 שותף המינהל לחינוך דתי במשרד החינוך למפעל והוא פועל ב-200 בתי ספר ברחבי הארץ.

בעקבות רצח שלושת הנערים, בשנת 2015 ערך "תלמוד ישראלי" מבצע לימוד משותף של הורים וילדים לזכרם. למבצע היו שותפים שלוש משפחות הנרצחים, המינהל לחינוך דתי במשרד החינוך ובני עקיבא.

לקראת סיום מחזור הלימוד של הדף היומי, בשנת 2019 ערך "תלמוד ישראלי" חידון להורים וילדים מכל רחבי הארץ ומיהדות התפוצות בתיאטרון ירושלים במתכונת חידון התנ"ך העולמי על סוגיות "תלמוד ישראלי". בארגון החידון היו שותפים מדיסון פארמה, עיריית ירושלים, המינהל לחינוך דתי במשרד החינוך והמזרחי העולמי. מבין 15 העולים לגמר זכה בתואר חתן התלמוד הישראלי, נעם ניסים שריקי מבית אל, בתואר חתן התפוצות זכה איתן רוזנשטוק, מניו יורק.

יחד עם ערוץ מאיר לילדים יצרו את תוכנית הטלוויזיה "תלמוד ישראלי עם אסי וטוביה" שממחישה מקרים מהתלמוד בצורה עכשווית, בסוף כל תוכנית טוביה רוזנפלד שואל שאלה ומפנה את הילדים לעיון ב"תלמוד ישראלי".

==קישורים חיצוניים ==
* 
* 
* 
* 
* 
* [https://www.ynet.co.il/articles/0,7340,L-5643247,00.html חתן התלמוד הישראלי הראשון: נעם ניסים שריקי מבית אל]

==הערות שוליים==

קטגוריה:תלמוד מבואר
קאלי (לינוקס)

קאלי (באנגלית: Kali, נפוצה בצירוף קאלי לינוקס) היא הפצת גנו/לינוקס, נגזרת של דביאן, המיועדת לזיהוי פלילי דיגיטלי ולבדיקות חדירות ופופולרית בעיקר בקרב האקרים. היא מתוחזקת וממומנת על ידי חברת "אופנסיב סקיוריטי".

פותחה על ידי חוקר אבטחת המידע מתי אהרוני, ודבון קיירנס מ"אופנסיב סקיוריטי", על בסיס בקטראק, ההפצה הקודמת שלהם שגם התמקדה בהאקינג ובדיקות חדירות..

קאלי מופצת כשעליה מותקנים מראש תוכניות בדיקות חדירה רבות כולל את סורק הפגיעויות Armitage, את סורק הפורטים nmap, את הרחרחן Wireshark, את מפצח הסיסמאות John the Ripper, Maltego ואת Aircrack-ng.

קאלי יכולה לאתחל מתוך דיסק קשיח, תקליטור אתחול, או החסן נייד. היא תומכת בשלד התוכנה "מטאספלויט", של מיזם מטאספלויט, המהווה כלי לפיתוח והרצת אקספלויטים.

ההפצה ניתנת להורדה באימג'ים בגרסת 32 ו-64 ביט, לשימוש על מחשבים בעלי ארכיטקטורת x86, וכן כאימג'ים מותאמים לארכיטקטורת ARM לשימוש על מחשבי Raspberry Pi והכרומבוק של סמסונג.

==קישורים חיצוניים==

* 

* [http://www.offensive-security.com/ אתר אופנסיב סקיוריטי]
* [http://distrowatch.com/table.php?distribution=kali קאלי] באתר דיסטרווטש

==הערות שוליים==

 

קטגוריה:הפצות של לינוקס למטרות אבטחה
קטגוריה:לוחמה קיברנטית
מטאטא מכשפה (מחלת צמחים)

מַטְאֲטֵא המְכַשֵּׁפָה הוא תסמין בו נצרים צומחים באופן מעוות, ולרוב מתאגדים לכדי סבך הדומה לקצה המטאטא או קן הציפור, ומכאן שמו.

לתסמין זה גורמים רבים, ביניהם ניגועי פטריות, חרקים, דבקון, נגיפים ותולעים נימיות. כמו כן, גם עודף ההורמון הצמחי ציטוקינין, דבר המפריע לפעולתו התקינה של הורמון צמחי אחר, אוקסין, המווסת את גדילתם של חלקים שונים בצמח.

אורגניזמים שונים מנצלים את מטאטאי המכשפה בצורות שונות, ביניהם הלילית האפורה המקננת בהם לעיתים.

<gallery widths="300px" heights="150px" mode=packed>
File:Zmiany niepasozytnicze pinus sylvestris beentree.jpg
File:Witch Broom Oulu 2006 11 06.JPG
File:Rail bridge and Birch tree - geograph.org.uk - 749484.jpg
File:Czarcia miotła.jpg
File:Hexenbesen-1.jpg
File:Corsehillmuir witch's broom.JPG
File:Hexenbesen kladske.jpg
File:Taphrina betulina.jpg
File:Escoba de bruja - Sauce lloron (15054022670).jpg
</gallery>

==קישורים חיצוניים==

* 

==הערות שוליים==

קטגוריה:מחלות צמחים
קארמה (קומיקס)

קארמה (באנגלית: Karma, על שם המושג: "קארמה") היא דמות בדיונית של גיבורת-על מוטאנטית המופיעה בחוברות הקומיקס אקס-מן ביקום מארוול קומיקס. הדמות הופיעה לראשונה בחוברת Marvel Team-Up #100 מדצמבר 1980 ונוצרה על ידי הכותב כריס קלרמונט והמאייר פרנק מילר.

קארמה היא האלטר אגו של שיאן קוי מאן, בתו של קולונל וייטנאמי. לה ולאחיה טראן היה כוח מוטאנטי, באמצעותו יכלו להיכנס למוחם של אחרים. לאחר ששיאן הצילה את אחיה ממותו על ידי חייל, אחיה גרם לחייל להתאבד. טראן ברח לארצות-הברית עם דודם, נוין, ושיאן נשארה בווייטנאם. כשמשפחתה ניסתה לעבור לארצות הברית, אביה נהרג על ידי פיראטים, ואמה נהרגה בטעות על ידי חיל הים האמריקני. נוין חטף את לאונג ונא בניסיון לסחוט את קארמה, אשר ביקשה עזרה מספיידרמן. ריד ריצ'רדס מקבוצת ארבעת המופלאים המליץ לקבוצת האקס-מן של צ'ארלס אקסבייר על קארמה, וכך היא נעשתה לחברה מייסדת של קבוצת המוטנטים החדשים. 

בשעה שקארמה ריצתה שירות אצל נוין, אקסבייר ודניאל מונסטאר נחטפו על ידי הסמוראי הכסוף ו-וייפר. שקארמה יצאה לחלץ אותם היא נהרגה לכאורה על ידי וייפר, אך מתגלה כי נחטפה על ידי מלך הצללים. אמפת' פנה אל סאן-ספוט ומאגמה, וגילה להם כי שיאן חיה. למשמע גילוי זה, הקבוצה יוצאת לחלץ אותה. לאחר שהצוות מחפש אותה במדריפור ובקהיר, הם מגייסים את סטורם לעזרתם אך משאירים מאחור את מונסטאר, וורלוק ומג'יק. כשהצוות מאתר אותה, קארמה מביסה את מלך הצללים בקרב טלפתי ובורחת.

קארמה עברה הרפתקאות רבות, ביניהן קרב נגד מכשפת. לאחר שקבוצת המוטנטים החדשים מתפרקת, סייקלופס שולח את קאנונבול להרכיבה מחדש, וקארמה מצטרפת לקבוצה ומסייעת להם להיאבק בלגיון. קארמה עזבה את המוטנטים החדשים כדי לטפל בפרצוף, אחד מתינוקות אינפרנו. לאחר הפילוג בין סייקלופס לבין וולברין, פרצוף וקארמה מצטרפים לאקס-מן של וולברין.

== קישורים חיצוניים ==
* [https://www.marvel.com/characters/karma דף הדמות] באתר הרשמי של חברת מארוול קומיקס
* [https://marvel.fandom.com/wiki/Karma דף הדמות] בפרויקט פאנדום של מארוול קומיקס

קטגוריה:אקס-מן: דמויות
קטגוריה:דמויות להט"ביות
קטגוריה:מורים בדיוניים
ידע כללי

ידע כללי או ידע עולם הוא ידע המוערך מבחינה תרבותית, אשר נרכש באמצעים שונים וכולל תחומים רבים.

אחד הכלים המשמעותיים לרכישת ידע כללי הוא ההשכלה.

==חשיבות ושימושים==
הידע הכללי נדרש לפיתוח מיומנויות אורייניות כמו הבנת הנקרא והבעה בכתב.

יכולת היצירתיות מתבססת בין היתר על הידע הכללי. זאת משום שחשיבה מסתעפת, המאפשרת מציאת פתרונות מרובים לבעיה כלשהי, קשורה לניסיון ולידע שצבר האדם במהלך חייו.

הידע הכללי כולל מידע טריוויאלי. ידע מסוג זה מעורב במשחקים כמו ארץ עיר ושעשועוני טלוויזיה כמו מה? היכן? מתי? ופיצוחים.

==היבטים קוגניטיביים==
הפלסטיות של מערכת העצבים מאפשרת למערכת העצבים להתאים את פעילותה לשינויים בתנאים הסביבתיים, על סמך ניסיון קודם. זהו המנגנון המאפשר למידה ושינוי בהתנהגות בעקבות מפגשים עם הסביבה. בעקבות זאת היא מאפשרת בין היתר גם את הצבירה של הידע הכללי במהלך חיי האדם.

הידע הכללי שנרכש מאוחסן בזיכרון.
זיכרון סמנטי הוא אחד משני סוגי הזיכרון המפורש שהוא חלק מהזיכרון לטווח ארוך.
זהו זיכרון של ידע כללי ועובדות.

==בדיקה ומדידה של ידע כללי==
החלקים המילוליים של מבחן אינטליגנציה וכסלר לילדים ומבחן אינטליגנציה וכסלר למבוגרים בודקים בין היתר גם ידע כללי.
הידע הכללי נבדק גם במסגרת מדידה והערכה בחינוך פורמלי.

==ראו גם==
* שכל ישר
==קישורים חיצוניים==
* 

==הערות שוליים==

קטגוריה:מידע
קטגוריה:קוגניציה
קטגוריה:זיכרון
קטגוריה:למידה
קטגוריה:ידע
בריידס

בריידס (באנגלית: Brades) הוא כפר בטריטוריה הבריטית מונטסראט שבים הקריבי.

בהתפרצות הר הגעש סופרייר הילס בשנת 1995, נחרבה פלימות' הבירה וננטשה, ודרום האי נאסר לכניסה. בשנת 1998 הועברו מוסדות השלטון לבריידס, ומאז משמש הכפר כבירת הטריטוריה דה פקטו.

== קישורים חיצוניים ==

קטגוריה:מונטסראט
קטגוריה:הקריביים: ערים
קטגוריה:הטריטוריות הבריטיות שמעבר לים: ערי בירה
קטגוריה:הקריביים: ערי בירה
קטגוריה:ערי בירה דה פקטו
צבי רם (קצין)

צבי רם (נולד ב-10 בנובמבר 1927) הוא קצין צה"ל בדימוס בדרגת אלוף-משנה, פיקד על חטיבה 204 במלחמת יום הכיפורים.

==ביוגרפיה==
רם נולד בתל אביב בשם צבי הוכמן. התגייס לפלמ"ח במאי 1944 וזכה לכינוי "רמי", שירת בפלוגה ב' של הגדוד השביעי בקיבוץ נען, לאחר מכן עבר לגבעת ברנר והיה אחראי על הסליק המקומי. סיים קורס מפקדי כיתות בג'וערה וב-1946 מונה למפקד כיתה של בנות קיבוצים. עבר קורס מפקדי מחלקות של ארגון ההגנה, מחזור י"ח, בהדרכתו של יצחק דובנו. השתתף בפעולות ליל וינגייט, ליל הרכבות, ובליל הגשרים בו שימש חבלן בפיצוץ גשר עזה. באוקטובר 1947 נשלח במסווה לקפריסין מטעם הפלמ"ח להדריך בשורות המגינים במחנות המעצר, חזר לארץ ישראל באפריל 1948 ברישיון עלייה מזויף.

במלחמת העצמאות פיקד על פלוגה בגדוד השביעי שלחמה במסגרת חטיבת הנגב. נפצע במהלך הקרב על משטרת עיראק סווידאן ולאחר מכן מונה לקצין מבצעים של הגדוד והשתתף בקרב כיבוש באר שבע. לאחר פירוק הפלמ"ח שירת כמדריך בקורס קצינים, עבר קורס מפקדי גדודים ב-1950 והשתחרר. במסגרת שירות המילואים פיקד על פלוגה מגדוד 93 של חטיבה 9 במלחמת סיני, והשתתף בכבוש שארם א-שייח'.

ב-1965 חזר לשירות הקבע, במלחמת ששת הימים פיקד על גדוד 74, גדוד חרמ"ש בחטיבה 45, שלחמה בגזרת השומרון ובצפון רמת הגולן. בתקופת מלחמת ההתשה פיקד על קורס מפקדי פלוגות שריון. במלחמת יום הכיפורים פיקד על חטיבה 204, חטיבה ממוכנת במילואים אשר צבי היה מינוי חירום ודוד רון היה סמח"ט החטיבה. החטיבה גויסה ונשלחה לצפון סיני שם השתתפה בין היתר על שחרור ציר הגישה אל מעוז בודפשט, קרב בו נפגעו חיילי חרמ"ש רבים מהחטיבה ומגדוד חרמ"ש שסופח לחטיבה. בהמשך המלחמה חצתה את תעלת סואץ, נלחמה באזור ג'בל ג'ניפה בו השמידה בסיסי טילים, והשתתפה בכיתור הארמייה המצרית השלישית. השתחרר משירות הקבע ב-1977.

בשנים 1981 עד 1984 ריכז את מחלקת ההתיישבות הצעירה של התק"ם.
== חיים אישיים ==
נשא את אסתר (1926 - 2018) בת למקימי תל יוסף. להם שלושה ילדים. בנו ירון רם היה מפקד חטיבה 8. אחרי הפילוג של תל יוסף עברו לקיבוץ מעגן מיכאל.

==קישורים חיצוניים==
* 
* [https://archive.kippur-center.org/agranat-commission-testimonies/ramzvi-f78-383-1975.pdf עדות אל"ם רם צבי - מח"ט 204], באתר המרכז למלחמת יום הכיפורים
* 

קטגוריה:לוחמי הפלמ"ח
קטגוריה:מפקדי חטיבות במלחמת יום הכיפורים
קטגוריה:מפקדי חטיבה 27
קטגוריה:מפקדי גדודים בחטיבה 188
קטגוריה:מעגן מיכאל: אישים
קטגוריה:אנשי היישוב ילידי הארץ
קטגוריה:אלופי-משנה בצה"ל
קטגוריה:ישראלים שנולדו ב-1927
קטגוריה:חיילי חטיבת הנגב במלחמת העצמאות
קטגוריה:מפקדי פלוגות במלחמת סיני
קטגוריה:חיילי חיל הרגלים במלחמת סיני
קטגוריה:מפקדי גדודים במלחמת ששת הימים
קטגוריה:חיילי חיל הרגלים במלחמת ששת הימים
קטגוריה:חיילי חיל השריון במלחמת יום הכיפורים
חשיבה מתכנסת

חשיבה מתכנסת מערבת פתרון בעיה המוביל לפתרון בודד אחד, שהוא נכון ומכריע.

==מאפיינים==
החשיבה המתכנסת שונה מחשיבה מסתעפת, הכוללת המצאה של פתרונות מרובים עבור בעיה או מטלה מסוימת.
חשיבה מתכנסת עושה שימוש בתהליכים מנטליים סטריאוטיפיים המתכנסים אל עבר פתרון אפשרי אחד בלבד.
היא מדגישה מהירות, דיוק, לוגיקה וההתמקדות בזיהוי המוכר, שימוש חוזר בסדרה של טכניקות וצבירת מידע.

==חשיבות ותרומה==
החשיבה המתכנסת יעילה ביותר במצבים בהם קיימת תשובה מוכנה מראש, שיש רק לשלוף אותה מהזיכרון או להסיק אותה מתוך הידוע על ידי שימוש בלוגיקה קונבנציונלית, זיהוי או אסטרטגיות לקבלת החלטות.

החשיבה המתכנסת, אשר משלימה ומאזנת את החשיבה המסתעפת, מרכיבות יחדיו את שני התהליכים החיוניים של יכולת היצירה.
התהליך של חשיבה מסתעפת מכוון להעלאת רעיונות ודעות רבים ככל הניתן, באופן פתוח ויצירתי ללא שיפוט והערכה.
עבור יכולת היצירתיות החשיבה המתכנסת משלימה את החשיבה המסתעפת.
זאת משום שהפקה חופשית של חידושים באמצעות החשיבה המסתעפת טומנת בחובה לא רק הבטחה ליצירתיות פורייה, אלא גם את הסיכון למראית עין כוזבת של יצירתיות במקרים בהם היא אינה תואמת את המציאות.
התהליך של כינוס החשיבה מיועד לארגן ולמיין את מגוון הרעיונות שעלו במהלך החשיבה המסתעפת.

בעוד שהחשיבה המתכנסת עורכת מניפולציות על ידע קיים באמצעות פרוצדורות סטנדרטיות, התוצר העיקרי שלה הוא הפקה של ידע חדש.

==פיתוח חשיבה מתכנסת==
צבירה של ידע יכולה לתרום לחשיבה המתכנסת באופן משמעותי. זאת משום שהוא יכול לשמש כמקור לרעיונות, להציע דרכי פתרון אפשריות וקריטריונים להערכת מידת היעילות והחידוש.
בהתאם לכך, לרכישת השכלה והרחבת הידע הכללי ישנה חשיבות רבה לפיתוח החשיבה המתכנסת.

==ראו גם==
* אבולוציה מתכנסת

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:פתרון בעיות
קטגוריה:פסיכולוגיה חינוכית
קטגוריה:מדעים קוגניטיביים
קטגוריה:מיומנויות
אדם סילבר

אדם סילבר (באנגלית: Adam Silver; נולד ב-25 באפריל 1962) הוא עורך דין יהודי-אמריקאי, ונציב (קומישינר) של ליגת ה-NBA. הוא נכנס לתפקידו במקום דייוויד סטרן ב-1 בפברואר 2014.

==קורות חיים==
סילבר נולד בניו יורק למשפחה יהודית, לאב עורך דין, שותף בחברת עורכי דין בינלאומית, "Proskauer Rose". בשנת 1984 סיים את לימודיו באוניברסיטת דיוק. בשנים 1984–1985 הוא עבד כעוזרו של חבר הקונגרס, לס אוקיין. בשנת 1988 קיבל תואר במשפטים מאוניברסיטת שיקגו. לאחר מכן עבד בחברת עורכי דין בניו יורק, וגם שימש כעוזר משפטי של שופט בבית משפט בניו יורק.

==קריירה ב-NBA==
סילבר החל לעבוד ב-NBA בשנת 1992, בהתאם להצעה שקיבל מדייוויד סטרן. הוא עבד בכמה תפקידים, עוזר של הקומישנר, היה סגן ולאחר מכן מנהל של NBA Entertainment. בשנת 2003 הופיע סילבר ברשימת האנשים המשפיעים של "טיים מגזין" ושל "CNN". סילבר הופיע כמה פעמים ברשימת 100 האנשים בספורט של "Sporting News".

סילבר יזם את השימוש הנרחב בהילוכים חוזרים בסופי משחקים, ואת שינוי הפורמט של סדרת הגמר מ- ל-, כמו בסדרות פלייאוף אחרות. סילבר גם ניהל משא ומתן עם ארגון השחקנים שהוביל לחתימת הסכם עבודה, והיה מעורב בחתימת הסכמי שידורי טלוויזיה.

ב-25 באוקטובר 2012 בחרה הנהלת הליגה פה אחד בסילבר, בהמלצת סטרן, להחליף את סטרן במועד פרישתו, ב-1 פברואר 2014.

ב-29 באפריל 2014 החליט סילבר להשעות לצמיתות את דונלד סטרלינג, הבעלים של לוס אנג'לס קליפרס, בשל התבטאויותיו הגזעניות. החלטה זו זכתה לשבחים רבים. מג'יק ג'ונסון אמר שסילבר הפגין יכולת מנהיגות נהדרת.

==קישורים חיצוניים==

* 
* 
* 

== הערות שוליים ==

קטגוריה:ניו יורק: אישים
קטגוריה:עסקני כדורסל יהודים
קטגוריה:קומישנרים של ה-NBA
קטגוריה:עורכי דין יהודים אמריקאים
קטגוריה:בוגרי אוניברסיטת דיוק
קטגוריה:בוגרי בית הספר למשפטים באוניברסיטת שיקגו
קטגוריה:יהודים שהופיעו ברשימת טיים 100
קטגוריה:אמריקאים שהופיעו ברשימת טיים 100
קטגוריה:אמריקאים שנולדו ב-1962
תסוגה לממוצע

תסוגה לממוצע או רגרסיה לממוצע היא תופעה טבעית המתגלה במגוון רחב של תחומים, בין אם בטבע ובין אם מעשה ידי אדם. בבסיסה, משמעות התופעה היא כי כאשר מתרחשים שני אירועים עוקבים שביניהם קיים מתאם חיובי כלשהו, הרי שאם האירוע הראשון יהיה קיצוני ביחס לממוצע, הרי שהאירוע העוקב יהיה, בהסתברות גבוהה, בעל ערך קרוב יותר לממוצע. הדוגמה הקלאסית לתופעה זאת (אשר הייתה גם הראשונה שנחקרה) הנה הקשר בין גובה הורים לגובה צאצאיהם: ככל שגובה ההורה חורג בצורה קיצונית יותר מהממוצע, כן גדלה ההסתברות שגובה הצאצא יהיה קרוב יותר לממוצע מזה של ההורה.
הסיבה המקובלת לתופעה זו היא שאירועים מורכבים ממספר משתנים - חלקם קבועים וחלקם אקראיים. בעוד שהחלק הקבוע מעמיד את התופעה על ערך שאינו משתנה, הרי שההסתברות שהחלק המשתנה יקבל ערך קיצוני נמוכה במיוחד, ולכן הסיכוי שתופעה כזאת תקרה בשני מופעים רצופים נמוכה.
דוגמה לרגרסיה לממוצע - כאשר מפיקים סרט המשך לסרט שהצליח בקופות, קיימת הסתברות גבוהה שסרט ההמשך יצליח פחות, היות שהצלחת הסרט הראשון חרגה בצורה קיצונית מהממוצע.

בתחום הסטטיסטיקה נעשה שימוש נרחב בתופעה זו לניבוי.
התופעה התגלתה ונחקרה לראשונה בידי המדען האנגלי סר פרנסיס גולטון, אשר פרסם את ממצאיו בשנת 1886.

==ראו גם==
* כשל רגרסיה

==לקריאה נוספת==
* דניאל כהנמן, לחשוב מהר, לחשוב לאט, הוצאת מטר 2013
* ורדה ליברמן ועמוס טברסקי, חשיבה ביקורתית, האוניברסיטה הפתוחה 1996

==קישורים חיצוניים==

* [https://yaacovritov.wordpress.com/2014/01/03/reg2mean/ מאמר] מאת פרופ' יעקב ריטוב, האוניברסיטה העברית
* 
* 

קטגוריה:סטטיסטיקה
מנצ'סטר 62

מנצ'סטר 62 (אנגלית: .Manchester 62 F.C) הוא מועדון כדורגל, המשחק בליגת העל בגיברלטר. המועדון זכה ב-7 אליפויות וב-3 גביעים. המועדון הוקם כמועדון מחווה לקבוצת הכדורגל האנגלית מנצ'סטר יונייטד.

==היסטוריה==
המועדון נוסד בשנת 1962. שם המועדון היה מועדון כדורגל מנצ'סטר יונייטד גיברלטר. השם ניתן למועדון לאחר שהמנג'ר של מנצ'סטר יונייטד באנגליה מאט באזבי נתן אישור להשתמש בשם המועדון. בשנת 1975 זכה באליפות הראשונה. בשנת 1977 זכה באליפות ובגביע. בשנת 1979 זכה באליפות. בשנת 1980 זכה באליפות ובגביע. בשנים 1984, 1995, 1999 זכה באליפות.

בשנת 2000 שונה שם המועדון למועדון כדורגל מנצ'סטר יונייטד יורובט. בשנת 2002 שונה שם המועדון לשם המקורי מועדון כדורגל מנצ'סטר יונייטד גיברלטר. בשנת 2003 זכה בגביע של גיברלטר. בשנת 2009 שונה שם המועדון למועדון כדורגל מנצ'סטר יונייטד דיג'יבט. בשנת 2013 שונה שם המועדון לשם הנוכחי מועדון כדורגל מנצ'סטר 62.

בעונת 2013/2014 נערך בגיברלטר לראשונה טורניר גביע הליגה. המועדון הגיע לגמר גביע הליגה והפסיד לקבוצת לינקולן. בעונת 2014/2015 השתתף בשלב הבתים וסיים את הבית במקום האחרון ולא עלה לשלב חצי הגמר.

==תארים==
* אליפות גיברלטר: 7
** 1974/1975, 1976/1977, 1978/1979, 1979/1980, 1983/1984, 1994/1995, 1998/1999
* הגביע של גיברלטר: 3
** 1976/1977, 1979/1980, 2002/2003
* גביע פפה רייס (גביע הסופרקאפ הגיברלטרי): 2
** 2003, 2006

==קישורים חיצוניים==

* 

קטגוריה:קבוצות כדורגל גיברלטריות
קטגוריה:קבוצות כדורגל שהוקמו ב-1962
עבירה (יהדות)

ביהדות, עבירה היא הפרה של אחת מתרי"ג מצוות או המצוות דרבנן, ובמשמעות רחבה יותר כל מה שמוגדר כעשייה נגד רצון ה'.

==סוגי עבירות==
בתורה מופיעים שלושה מושגים שונים בהקשר זה: חטא, עוון ופשע. על פי חז"ל, חטא הוא עבירה בשוגג, עוון הוא עבירה במזיד לתיאבון, ופשע הוא עבירה שמטרתה להכעיס את ה'.

בתלמוד הבבלי נאמר שעבירה על מצוות לא תעשה חמורה מביטול מצוות עשה, אך עם זאת עשה דוחה לא תעשה. עוד נאמר שאדם חייב להוציא את כל ממונו כדי לא לעבור על "לא תעשה", ואילו על מצוות עשה צריך להוציא רק חמישית מנכסיו.

חלוקה נוספת היא בין עבירות שבין אדם למקום לעבירות שבין אדם לחברו. בתלמוד נאמר שעבירות שבין אדם לחברו חמורות יותר, כי אין עליהן כפרה עד שירצה את חברו. בספרות המוסר מוסבר שכל עבירה שבין אדם לחברו כוללת בתוכה גם עבירה שבין אדם למקום.

==העונש על עבירות שונות==

על חלק מהעבירות ישנם דיני עונשין וכפרה. באופן כללי, על עבירה בשוגג יש חיוב קורבן, ואילו על עבירה במזיד (בין לתיאבון ובין להכעיס) עונש גופני, מלקות או מיתה. עם זאת, גם כאשר נהגו בפועל עונשים גופניים אלה – הם היו נדירים בשל התנאים המחמירים שנדרשו לכך. על חלק מעבירות דרבנן יש עונש מכת מרדות. בנוסף ישנם דיני קנסות, שבדרך כלל באים על היזק ממוני.

העבירות נחלקות לדרגות חומרה, על פי העונש הקבוע להן בתורה. העונש החמור ביותר הוא ארבע מיתות בית דין – המדורגות גם בינן לבין עצמן על פי חומרה. העונשים הבאים בתור בדרגת החומרה הם (מן הכבד אל הקל) כרת, מיתה בידי שמיים ומלקות.

חומרת העבירה מכריעה במקרה של אדם שמוכרח לעבור אחת משתי עבירות, כגון לצורך פיקוח נפש לחולה או במקרה שנאנס על ידי גויים לעבור ואין עליו חובת יהרג ואל יעבור. במקרים אלה על האדם לעבור את העבירה הקלה יותר.

==תשובה==
בתורה ובנביאים נאמר שתשובה מועילה לכל העבירות. בתלמוד ישנם סיפורים על אנשים שחטאו כל ימיהם והצליחו לחזור בתשובה. עם זאת, בתלמוד הבבלי מבואר שישנן עבירות שלא מספיקה תשובה בשביל כפרה גמורה עליהן, והן דורשות זיכוך נוסף כמו ייסורים, יום כיפור או מיתה. על עוון חילול השם אין כפרה עד למיתת האדם.

==קישורים חיצוניים==
* [http://lib.cet.ac.il/pages/item.asp?item=12617 עון, חטא, פשע, עברה], באתר הספרייה הווירטואלית של מטח

==הערות שוליים==

קטגוריה:יהדות
קטגוריה:משפט עברי: ענישה
בליזארד (קומיקס)

בליזארד (באנגלית: Blizzard; בעברית: סופת קרח) הוא דמות בדיונית של נבל-על המופיעה בחוברות הקומיקס איירון מן ביקום מארוול קומיקס. דמותו הופיעה לראשונה בחוברת Strange Tales #45 מספטמבר 1963, ונוצרה על ידי הכותבים סטן לי וג'ורג' ברנשטיין והמאייר דוק הק.

בליזארד הוא אלטר אגו אותו חלקו שלוש דמויות - רוברט שאפנקה, דונלד גיל ורנדל מאקלין. בליזארד הראשון היה מדען הונגרי בעל אובססיה לחיי נצח ומומחה לקריוניקה. שאפרקה עבד בתעשיות סטארק וגנב כספים ממנהל החברה, טוני סטארק. שאפרקה בנה חליפה מיוחדת, וזכה לכינוי "ג'ק פרוסט" מהעיתונאים לפני שהובס על ידי איירון מן. שאפרקה חוזר תחת הכינוי "בליזארד", נכלא, ומשוחרר על ידי אלקטרו. השניים מנסים להשתלט על מערכת העיתון "הדיילי ביוגל", אך מובסים על ידי ספיידרמן ודרדוויל. ג'סטין האמר שכר את בליזארד לצבא נבלים, ואחרי שהאמר מובס, בליזארד חוזר לזהות ג'ק פרוסט ונלחם בענק הירוק. בליזארד הראשון נהרג בידי איירון מן 2020.

בליזארד השני והמוכר יותר הוא דונלד "דוני" גיל, פושע מקצועי מדלאוור שקיבל מהאמר את החליפה המקורית. גם בליזארד זה נלחם באיירון מן, ובהמשך גם באוונג'רס ובלוחמים החדשים. לבליזארד זה היה שיתוף פעולה קצר עם הקונסטריקטור ובאטרוק המזנק בין היתר, שפורק בהתערבותו של סוכן אקס. בליזארד הצטרף לקבוצת ת'נדרבולטס של חיפושית, ולאחר שסולק, תקף את הקבוצה יחד עם ברון זמו. בליזארד היה גם חלק מכוחותיו של המנדרין. במהלך עלילת אינסופיות, חזיז שחור פוצץ את פצצת טריגן והפיץ את מוטגן ערפילי טריגן בכדור הארץ. בעת שויירלווינד ובליזארד שדדו בנק, בליזארד התמוטט, וכשקם עורו נעשה לבן והוא היה מסוגל ליצור קרח גם ללא חליפה. בליזארד נלקח על ידי סוכנות {{SHIELD}} למשמרת, ונותר תחת סימולציה. בליזארד השלישי עבד גם הוא בתעשיות סטארק, לפני שקיבל את החליפה מבליזארד השני באופן זמני.

את דמותו של דוני גיל בסדרת הלייב אקשן "סוכני {{SHIELD}}" מגלם השחקן דילן מינט.

== קישורים חיצוניים ==
* [https://www.marvel.com/characters/blizzard-donald-gill דף הדמות] באתר הרשמי של חברת מארוול קומיקס
* [http://marvel.wikia.com/Blizzard דף הדמות על כל גלגוליה] בפרויקט פאנדום של מארוול קומיקס

קטגוריה:נבלי על במארוול קומיקס
קטגוריה:איירון מן
Aircrack-ng

Aircrack-ng היא תוכנת רשת המורכבת מרחרחן, תוכנת פריצה ל-WEP ו-WPA/WPA2-PSK ברשת אלחוטית של תקן 802.11. 

התוכנה עובדת עם כל בקר ממשק רשת אלחוטית שמנהל ההתקן שלו תומך במצב ניטור בסיסי, ויכול לרחרח חבילות בתעבורה בתקני המשנה של 802.11, 802.11b, 802.11g, ו-802.11a.

התוכנה רצה על לינוקס ובגרסה זו נארזה ל-OpenWrt, בנוסף רצה התוכנה גם על חלונות. התוכנה עברה פורטינג לפלטפורמות Zaurus ו-Maemo. גרסה בסיסית נכתבה לאייפון.

באפריל 2007 קבוצה באוניברסיטה הטכנית של דרמשטדט שבגרמניה פיתחה שיטת תקיפה חדשה המבוססת על פרסום מדעי שנכתב על ידי עדי שמיר על צופן ה-RC4. תוכנית מחשב זו, שנקראה "PTW", הפחיתה את מספר וקטורי האתחול שנדרשו לפענח מפתח WEP, וכללה את הכלי aircrack-ng החל מגרסה 0.9.

Aircrack-ng מהווה פיצול מהפיתוח המקורי של מיזם Aircrack.

==קישורים חיצוניים==
* 
*[https://web.archive.org/web/20111012171028/http://www.tutofr.com/en/tutorial/tutorial-crack-wep-aircrack.php הסבר על Aircrack-ng וכלים נוספים]
*[http://www.backtrack-linux.org/ Aircrack-ng] על בקטראק

קטגוריה:תוכנה חופשית
ברבור שחור (קומיקס)

ברבור שחור (באנגלית: Black Swan) הוא שמן דמות בדיונית של נבלי-על המופיעים בחוברות הקומיקס דדפול והאוונג'רס החדשים ביקום מארוול קומיקס. הדמויות הופיעו לראשונה בחוברות Deadpool #65 ו-New Avengers Vol.3 #1 ממאי 2002 ומינואר 2013, ונוצרה בידי הכותבים גייל סימון וג'ונתן היקמן והמאירים אודון סטודיוס וסטיב אפטינג, בהתאמה.

ברבור שחור הוא אלטר אגו אשר חלקו שתי דמויות - מתנקש מוטאנטי ויאבאט אומן טורו. ברבור שחור הראשון, כנזכר לעיל, היה מתנקש מוטאנט ממוצא גרמני שנולד בבוואריה. בהיותו מתנקש, ברבור שחור נאבק בטאסקמאסטר, לפני שנלחם לראשונה בדדפול. ברבור שחור השתמש בניג'ו כדי לתקוף את דדפול, ובתאונה, ניג'ו קיבל חלק מכוחותיהם של דדפול ושל ברבור שחור. ברבור שחור עף מההדף לספינת דיג פורטוגזית, דדפול לקה באמנזיה וניג'ו הפך לסוכן אקס. ברבור שחור זה נהרג על ידי דדפול, טאסקמאסטר, סוכן אקס ואוטלוו, וגופתו פוחלצה כדי שלא יחזור בחיים. עם זאת, נבל-העל "קופסה שחורה" החיה את ברבור שחור, ושלח אותו ואת טום קאסידי השחור לתקוף את דדפול. במשימה זו, הוא נהרג פעם נוספת על ידי דדפול. 

ברבור שחור השנייה היא יאבאט אומון טורו. היא הייתה נסיכה ביקום חלופי, אשר הושמד ויאבאט הייתה הניצולה היחידה כאשר היקום שלה ויקום מקביל אחר התנגשו. יאבאט נמצאה על ידי ארגון "הברבורים השחורים", שאימנו אותה וגידלו אותה תחת שם-הקוד "ברבור שחור". כשהגיעה ליקום מארוול המרכזי, היא הייתה נחושה בדעתה להשמיד אותו כדי לעצור את ההתנגשות בין היקום המרכזי ליקום אחר. היא נעצרה על ידי האילומינטי ופיתחה רגשות תיעוב כלפי דוקטור סטריינג', לפני שנכלאה בנקרופוליס של ואקאנדה על ידי הפנתר השחור. היא שוחררה והפכה לבעלת ברית של האילומינטי. היא הצטרפה לקאבאל של נאמור, ונהרגה בפיצוץ אנטי חומר. הם התגלו בחיים, אך לא יכלו לחזור ליקום מארוול ונאלצו לסגת ליקום האולטימייט.

== קישורים חיצוניים ==
* [https://www.marvel.com/characters/black-swan דף הדמות] באתר הרשמי של מארוול קומיקס
* [https://marvel.fandom.com/wiki/Black_Swan דף הדמות] בפרויקט פאנדום של מארוול קומיקס

קטגוריה:גיבורי-על במארוול קומיקס
קטגוריה:נבלי על במארוול קומיקס
קטגוריה:ברבורים בתרבות